**Marton Réka Zsófia**

**Anyagvizsgáló**

1974 egy verőfényes szerda reggelén

Egy Zsiguli leparkol a klinkertéglás épület előtt.

Kiszáll a MÁV-laborok alkalmazottja.

Pontosan simuló poliészter ing,

Vastag SZTK-szemüveg,

Világos trapéznadrág.

Elfüstölő cigarettavég a száj sarkában.

Vaspályák anyagának napi szemléjét jött végezni.

Csinos beton virágládában

Muskátli, petúnia illatozik.

A rekkenő májusi melegben

Mancika lép ki az ajtón,

Köszön,

Majd egy felmosás és egy cigaretta között

Meglocsolja a kádári egyenláda tartalmát.

Nem is sejti, hogy valamikor plusz-mínusz 40 év múlva

A csúnyácska, sablon virágláda lesz az egyetlen árulkodó jel

Az itt folyt munka körülményeinek csinosságáról.

Hogy is sejthetné, hisz most még hiszi mindenki,

Időtállóbb anyagból faragták

A létező szocializmus konstrukcióját.

Most azonban kinövő indák homályosítják el

Az egykor sok fényt beengedő ablakok üres kereteit.

A tető már megadta magát az ég gravitációjának.

A bejárat örökre lelakatolva.

Már csak a bontógépek vasának nyitja fel magát a zár,

Ha egyáltalán felnyitja,

Vagy így, egyben kerül

a rozsdatemető tömegsírjába.

A gaz körbenyaldossa

A helyükről arrébb mozdított virágosládákat.

De bennük töretlenül éled, sarjad.

A régi magvak helyén a felejtés anyagának

Zöld szálai követelnek maguknak helyet.